Talle dood, gewond ná skietery by Kaliforniese partytjieNooddienste op die toneel. (Foto: Larry Valenzuela/The Fresno Bee via AP) Vier mense is dood en ses ander beseer nadat onbekende verdagtes Sondagaand op ’n groep van 35 familielede en vriende in die agterplaas van ’n huis in Fresno in Kalifornië losgebrand het. Volgens lt. Bill Dooley van die plaaslike polisie het die groep familie en vriende by die huis in die suidooste van die stad bymekaargekom om saam na ŉ Amerikaanse voetbalwedstryd te kyk. “Wat ons wel weet, is dat dit ’n byeenkoms was, met familielede en vriende wat in die agterplaas bymekaargekom het. Almal het voetbal gekyk toe onbekende verdagtes die woning nader, in die agterplaas inglip en op die groep losbrand,” het Dooley verduidelik. Altesaam tien mense is geskiet. Drie het in die agterplaas omgekom en ’n vierde slagoffer het later in ’n hospitaal aan sy beserings beswyk. Ses ander sterk tans in ’n hospitaal aan. Lt. Bill Dooley van die Fresno-polisie praat met verslaggewers op die toneel. (Foto: Larry Valenzuela/The Fresno Bee via AP) Amerikaanse media berig sommige oorlewendes is in ’n kritieke toestand by die hospitaal opgeneem. Die slagoffers is almal Asiatiese mans tussen 25 en 35 jaar oud. Geen kinders is in die voorval gewond nie. Die polisie het ná die voorval van deur tot deur gegaan op soek na iemand wat kan help om die verdagtes vas te trek. Die skietery het sowat 800 m van die stad se lughawe plaasgevind. Niemand is nog in verband met die voorval in hegtenis geneem nie. Daar is in dié stadium geen aanduiding dat die slagoffers die skieters geken het nie. ’n Man in sy vroeë 20’s is vroeg Sondag in ’n huis elders in die stad doodgeskiet. Die polisie het ook nog nie aangedui of die voorvalle met mekaar verbind kan word nie.